
Megoldási módszerek az általánosított Sakiadis-feladatra

Ludwig Prandtl 1904-ben ismertetett határréteg elméletét követően a folyadékmechanika ilyen irányú vizsgálatai rohamos fejlődésnek indultak. Abban az időben, amikor megfelelő számítógépek hiányában analitikus megoldásokat kerestek az áramlási jellemzők meghatározására, ez az egyszerűsítés rendkívül hasznosnak bizonyult. A Prandtl-féle határréteg feltételezéseket azonban napjainkban is gyakorta alkalmazzák, mert általuk a folyadékmozgást leíró matematikai modellek jelentősen egyszerűsíthetők és az anyagfeldogozásban, a kohászati, petrolkémiai és műanyagfeldolgozási alkalmazásokban jelentős paraméterek számíthatók ki.
Célunk, nyugvó, nem-newtoni, hatványtörvény szerinti folyadékban állandó sebességgel mozgó át nem eresztő síkfelület mentén kialakuló határrétegben a hidrodinamikai viszonyokat leíró egyenletek megoldása és az áramlási jellemzők meghatározása.
Mivel zárt alakú egzakt megoldás az általunk vizsgált esetre nem adható meg, ezért numerikus módszereket alkalmazunk a megoldások meghatározására és elemzésére. Meghatározzuk a sebességeloszlást a határrétegben, a határréteg vastagságát és az ellenállás-tényezőt különböző hatványtörvény kitevőkre.
A dolgozatban három módszert mutatunk be a feladat megoldására:
• Iteratív transzformációs módszer,
• Véges differencia módszer,
• Chebyshev pszeudospektrál módszer.
A kapott megoldásokra hibabecslést adunk ahol ez lehetséges. A különböző módszerekkel kapott eredményeket összevetjük az irodalomban a newtoni közegre kiszámított adatokkal, ill. összehasonlítjuk nem-newtoni esetben a különböző módszerekkel általunk nyert adatokat.



